একটি জাতির পরাজয় এবং বিপর্যয়ের কারণ নানাবিধ। তবে শুরুটি হয় জনগণের চেতনায়। হাত-পায়ে যত শক্তিই থাক, মগজ হুশ হারালে দেহও শক্তিহীন হয়ে পড়ে। তেমনি অবস্থা একটি জাতির। অতীতে মুসলমানগণ যখন বিজয়ের পর বিজয় আনছিল এবং বিশ্বশক্তি রূপে দ্রুত প্রতিষ্ঠা লাভ করছিল তখন তাদের তেল-গ্যাস ছিল না, বিশাল জনশক্তিও ছিল না। হাজার হাজার মসজিদ-মাদ্রাসাও ছিল না। শত শত কলেজ বিশ্বাবিদ্যালও ছিল না। কিন্তু উম্মাহর জীবনে তখন পুর্ণ হুশ ছিল, নিজেদের বাঁচার মূল মিশন নিয়ে পরিপূর্ণ সচেতনতাও ছিল। সে হুশ এবং সে সচেনতার মূল ভিত্তিটি ছিল ঈমান এবং কোরআনী জ্ঞান। কিন্তু আজ সে হুশ নেই, জীবনের মিশন নিয়ে সে সচেতনতাও নাই। সে বোধ যে শুধু সাধারণ মুসলমানদের জীবন থেকে তা হারিয়ে গেছে তা নয়, আলেম রূপে যারা পরিচিত হারিয়ে গেছে তাদের জীবন থেকেও। ফলে ইসলামের পরিপূর্ণ অনুসারি রূপে বেড়ে উঠার বদলে নানা ভাষা, নানা দেশ, নানা মজহাব ও নানা ফেরকার পরিচয় নিয়ে বেড়ে উঠাটিই মুসলমানদের জীবনের মূল প্রায়োরিটি পরিণত হয়েছে। ফলে পৃথিবীতে আজ ৫৫টির বেশী মুসলিম দেশের জাতীয় পতাকা উড়ছে, কিন্তু কোথাও উড়ছে না ইসলামের পতাকা। কুফরি আইন-কানূন, সূদ-ঘুষ, মদ-জুয়া, পতিতাবৃত্তি এসবও মুসলিম দেশের অলংকারে পরিণত হয়েছে। মুসলিম রাষ্ট্রগুলিতে প্রতিষ্ঠা পেয়েছে স্বৈরাচার ও রাজতন্ত্র। পদদলিত হচ্ছে মানবিক অধিকার।